Fa e sa le Adame le Efa ba tlhoka kutlo, batho ba ntse ba le kafa tlase ga tlhotlheletso e e maatla ya ga Satane. (Genesise 3:1-7, 16-19) Dingwaga di ka nna makgolo a le 15 morago ga gore batho ba ntlha ba babedi ba furalele Jehofa, baengele ba ditsuolodi ba ne ba ikapesa mebele ya nama mme ba tlhakanela dikobo le basadi, ba tshola lotso lo lo bidiwang Banefilime. Ba ne ba tlhomologile thata ka eng? Leina la bone le re naya karabo. Leina leo le raya “ba ba digang ba bangwe.” Go bonala gore e ne e le batho ba ba ratang thubakanyo ba ba neng ba anamisa bosetlhogo le boitshwaro jo bo maswe jo bo neng bo ka fedisiwa fela ke morwalela o o tlisitsweng ke Modimo. (Genesise 6:4, 5, 17) Le fa Banefilime ba ne ba fedisitswe ke Morwalela, borraabone ba ne ba boela kwa lefelong la moya e le madimona a a sa bonaleng.—1 Petere 3:19, 20.